b'\n_START_ARTICLE_\nVilniaus universiteto Kauno fakultetas\n_START_SECTION_\nIstorija\n_START_PARAGRAPH_\nVilniaus universiteto Kauno fakultetas, minintis savo veiklos 55 met\xc5\xb3 sukakt\xc4\xaf, yra vienintelis \xc5\xa1ios auk\xc5\xa1tosios mokyklos fakultetas kitame mieste. Jis \xc4\xafkurtas 1964 metais kaip humanitarini\xc5\xb3 studij\xc5\xb3 atsvara anuo metu dominavusioms techni\xc5\xa1kosioms Kauno auk\xc5\xa1tosioms mokykloms. Steigiant Kauno fakultet\xc4\x85 manyta, kad jame bus d\xc4\x97stomi tik bendrieji, fundamentiniai mokslai, o specialyb\xc4\x97s studijos t\xc4\x99siamos neakivaizdiniu b\xc5\xabdu, tod\xc4\x97l jis buvo pavadintas Vilniaus universiteto Kauno bendramoksliniu fakultetu. Netrukus paai\xc5\xa1k\xc4\x97jo, kad tikslingiau jame organizuoti visas filologijos, bibliotekininkyst\xc4\x97s ir ekonomikos studijas. Buvo pasirinktas vakarinis mokymas, nes fakultetas dar netur\xc4\x97jo sav\xc5\xb3 patalp\xc5\xb3._NEWLINE_1984 metais, po de\xc5\xa1imtmet\xc4\xaf trukusi\xc5\xb3 restauravimo ir remonto darb\xc5\xb3 fakultetas \xc4\xafsik\xc5\xabr\xc4\x97 viename i\xc5\xa1 seniausi\xc5\xb3 Kauno senamies\xc4\x8dio kvartal\xc5\xb3. M\xc5\xabriniai gyvenamieji namai, i\xc5\xa1 kuri\xc5\xb3 v\xc4\x97liau susiformavo kompleksas, buvo pastatyti XVI\xe2\x80\x93XVII am\xc5\xbeiaus prad\xc5\xbeioje. Tuo metu vakarin\xc4\x97je kvartalo dalyje buvo karali\xc5\xa1koji muitin\xc4\x97, o kituose trijuose sklypuose\xc2\xa0\xe2\x80\x93 miestie\xc4\x8di\xc5\xb3 gyvenamieji ir \xc5\xabkiniai pastatai. Po reformacijos Vokietijoje dauguma Kaune gyvenusi\xc5\xb3 vokie\xc4\x8di\xc5\xb3 tautyb\xc4\x97s pirkli\xc5\xb3 tapo liuteronais. Siekdami \xc4\xafsikurti vienoje miesto dalyje, jie pama\xc5\xbeu supirko \xc5\xa1iame kvartale esan\xc4\x8dius pastatus._NEWLINE_1989 metais fakultete atsirado dienin\xc4\x97s studijos ir jis pervadintas Kauno humanitariniu fakultetu._NEWLINE_\xc5\xa0iandien VU KnF student\xc5\xb3 skai\xc4\x8diumi yra vienas did\xc5\xbeiausi\xc5\xb3 Vilniaus universitete\xc2\xa0\xe2\x80\x93 studijuoja apie 1054 studentus. Mokslinis ir pedagoginis personalas\xc2\xa0\xe2\x80\x93 92 d\xc4\x97stytojai. Vyksta trij\xc5\xb3 pakop\xc5\xb3 (bakalauro, magistro, doktorant\xc5\xabros) dienin\xc4\x97s studijos._NEWLINE_Fakulteto bibliotekos fonduose saugoma apie \xc2\xa053330 knyg\xc5\xb3. Yra ret\xc5\xb3 sen\xc5\xb3j\xc5\xb3 knyg\xc5\xb3 u\xc5\xbesienio kalbomis, i\xc5\xa1leist\xc5\xb3 XIX a. pabaigoje, originalo kalbomis skyrius. Jame saugoma \xe2\x80\x9eEncyclopedia Britannica\xe2\x80\x9c bei kitos vertingos enciklopedijos ir \xc5\xbeodynai._NEWLINE_Remiantis Vilniaus universiteto Senato 2016\xc2\xa0m. spalio 18 d. nutarimu, 2017\xc2\xa0m. sausio 1 d. Vilniaus universiteto Kauno humanitarinio fakulteto (VU KHF) pavadinimas pakeistas \xc4\xaf Vilniaus universiteto Kauno fakultet\xc4\x85 (VU KnF).\n_START_SECTION_\nDekanatas\n_START_PARAGRAPH_\nDekanas doc. dr. K\xc4\x99stutis Driaunys._NEWLINE_Akademini\xc5\xb3 reikal\xc5\xb3 prodekan\xc4\x97 doc. dr. Daiva Ali\xc5\xabkait\xc4\x97_NEWLINE_Prodekanas infrastrukt\xc5\xabrai ir pl\xc4\x97trai doc. dr. Saulius Masteika'